
Samarbeid om stabil tilgang til høgere utdanning i Øst-Finnmark

V

i viser til vedlagte notat fra styrerepresentanten Hagbart Nilsen der han tar opp til diskusjon viktige utfordringer i forhold til høyere utdanning i Finnmark, da særlig Øst-Finnmark. En stor del av befolkningen i Finnmark ligger under landsgjennomsnittet når det gjelder utdanningsnivå, og særlig kan det virke som en del av kystkommunene kommer dårlig ut.

I forhold til framtidig næringsutvikling, de offentlige tjenestene og bosetting vil andelen innbyggere med høyere utdanning være en kritisk faktor. Nilsen peker på at Øst-Finnmark har vært preget av en lang rekke enkeltstående tilbud som har vært etablert for å imøtekomme mer akutte kompetansebehov. Slike utdanningstilbud har vært nødvendige, men ikke tilstrekkelige for å påvirke det generelle utdanningsnivået. Det er her også snakk om et mer langsiktig arbeid; det å etablere en kultur for å ta høyere utdanning blant ungdommen. I en slik sammenheng har også behovet for en egen høgskole i regionen vært diskutert.

Nilsen ser det ikke som realistisk å etablere en egen høgskole med det befolkningsgrunnlaget som fins i regionen. I forhold til statlige satsinger innafor sektoren kan det i dag synes vanskeligere enn tidligere å få etablert utdanningsinstitusjoner av denne type. Driften av utdanningsinstitusjonene er også i økende grad koblet opp mot inntjening i form av studiepoengmidler, slik at studenttilgangen vil være avgjørende for finansieringen.

Universitetsdirektøren vurderer Nilsens initiativ som viktig, og Universitetet i Tromsø har et ansvar for å tilrettelegge slik at befolkningen i landsdelen har den andelen av kvalifisert arbeidskraft som er nødvendig for sikre både framtidig bosetting og sysselsetting.

På bakgrunn av vedlagte notat foreslår universitetsdirektøren at problemstillingen utredes nærmere, og at en vurderer konkrete forslag til modeller for organisering av utdanningstilbud i regionen. Kostnader forbundet med forslagene og hvilke tilbud innafor høyere utdanning som kan være de mest relevante å starte opp med, må også framgå av utredningen. Dersom styret ser for seg at en del av tilbudene skal komme i gang alt høsten 2006, bør arbeidet være sluttført innen utgangen av året eller tidlig i 2006 slik at styret kan behandle dette som sak våren 2006. 

Universitetsdirektøren mener U-vett (Universitetets videre- og etterutdanning) har både nettverk i regionen og kompetanse til påta seg en slik oppgave. De er kontaktet og mener det er mulig å gjøre et arbeid i forhold til de problemstillingene som er tatt opp i denne saken og vedlagte notat. Under forutsetning av styrets godkjenning vil direktøren diskutere nærmere organisering, herunder samarbeid med andre høgskoler, tidsplan og mandat med U-vett.

Innstilling til

vedtak:

Universitetsstyret ber universitetsdirektøren sette i gang et arbeid med sikte på å utrede mulighetene for bedre og mer stabil tilgang til høyere utdanning i Øst-Finnmark.

Tromsø, 15.06.2005

